Herman Vilhelm Bissen
Store norske leksikon,Kunst og estetikk,Bildende kunst,Kunsthistorie,Skulptur og mosaikk i nyere tid
Herman Vilhelm Bissen var en dansk billedhugger. 18 år gammel kom han til akademiet i København og oppholdt seg deretter i 1824–1834 i Roma. Her arbeidet han for Bertel Thorvaldsen. Hans kunst, sammen med de antikke skulpturer, gjorde et uutslettelig inntrykk på ham. Thorvaldsen overlot til ham blant annet å modellere Gutenberg-monumentet i Mainz (1833–34).
Bissen ble i 1840 professor og i 1850–1853 var han direktør ved akademiet i København. Etter Thorvaldsens død ble han Danmarks ledende billedhugger.Blant hans mange offentlige minnesmerker og skulpturutsmykninger kan nevnes Anders Sandøe Ørsted og Hans Christian Ørsted (1836 og 1862), statuene av Apollon og Athene i Universitetets forhall (1843), de 18 figurer til Dronningtrappen på Christiansborg (1841–58), Adam Gottlob Oehlenschläger foran Det Kongelige Teater (1855–61), Tyge Brahe (1859) og Peter Wessel Tordenskiold ved Holmens kirke (1863–66). Rytterstatuen av Frederik 7 ble fullført av hans sønn Vilhelm Bissen i 1873. Av hans gravrelieffer utmerker særlig det over billedhuggeren Hermann Ernst Freund (1843–1844) seg, ved sin samtidig kraftige og harmoniske linjeføring.Den folkelig-nasjonale, realistisk betonte åndsstrømning som ble utløst av begivenhetene omkring 1850, kom til å gripe avgjørende inn i hans utvikling. Den preger hovedverker som Landsoldaten (1852–1858) og relieffet på Krigergraven (1851) i Fredericia, Istedløven (1859–60) og også hans ypperste statue, Frederik 6 i Frederiksberg have (1855–58). I tallrike, fint karakteriserende portrettbyster har han skapt det som er blitt kalt et dansk Pantheon.Nasjonalgalleriet i Oslo eier bysten av Fritz Treschow (1858), og Aulestad eier en av Bjørnstjerne Bjørnson (1865). Les mer i Store norske leksikon skulptur kunst i Danmark Litteratur Christensen, Charlotte: H.W.Bissen : skulpturer, 1995, 2 b., isbn 87-7452-172-1, Finn boken  Rostrup, Haavard: Billedhuggeren H.W. Bissen 1798-1868, 1945, 2 b., Finn boken